পশ্চিমবঙ্গের বাঙালি অধ্যাপক অম্বিকেশ মহাপাত্র বা তামিল কার্টুনিস্ট জি বালা কাণ্ডের ছায়া এ বার উত্তরপ্রদেশে। হোয়াটস অ্যাপে প্রধানমন্ত্রী নরেন্দ্র মোদীর ‘বিকৃত’ ছবি পোস্ট করার ‘অপরাধে’ গ্রেফতার হলেন উত্তরপ্রদেশের এক যুবক। মাস ছয়েক আগের কথা। বছর উনিশের শাকিব টানা ছ’দিন মুখে কিছু তোলেনি। সে সময় বাবা-মায়ের কাছে সদ্য কৈশোর পেরনো শাকিবের দাবি ছিল একটা স্মার্ট ফোনের। ছেলের দাবি মতো স্মার্ট ফোন কিনেও দিয়েছিলেন বাবা। কিন্তু, সেই ফোনের জন্যই আজ জেলবন্দি শাকিব। হোয়াটস অ্যাপে প্রধানমন্ত্রী নরেন্দ্র মোদীর ‘বিকৃত’ ছবি ছড়ানোর অভিযোগে তাঁকে গ্রেফতার করেছে পুলিশ। পুলিশ সূত্রের খবর, হরিয়ানার বিজেপি নেতা মুকেশ কুমার অভিযোগ করেছিলেন শাকিবের বিরুদ্ধে। সেই অভিযোগের ভিত্তিতেই গত ১৮ নভেম্বর তাঁকে গ্রেফতার করে পুলিশ। আদতে উত্তরপ্রদেশের সাহারানপুরের খেরা মেওয়াট গ্রামের বাসিন্দা হলেও কাজের সূত্রে এখন উত্তরাখণ্ডে থাকেন শাকিব। সেখানেই দর্জির কাজ করেন তিনি। সেখান থেকেই তাঁকে গ্রেফতার করেছে পুলিশ। আপাতত হিসার জেলে বন্দি শাকিব। তাঁর ১৪ দিনের বিচার বিভাগীয় হেফাজতের নির্দেশ দেওয়া হয়েছে। সাহারানপুরের ছোট একটা গ্রাম খেরা মেওয়াট। গ্রামটিতে লোক সংখ্যা মোটামুটি হাজার আটেক। শাকিবের এক প্রতিবেশী মেহবুব হাসান জানাচ্ছেন, অধিকাংশ গ্রামবাসীর দৈনিক আয় একশো থেকে দু’শো টাকা। শাকিবের বাবাও একজন শ্রমিক। তাঁর মাসিক আয় ছয় থেকে আট হাজার টাকা। এই সামান্য রোজগারে স্মার্ট ফোন কেনা খুবই কষ্টকর। হাসানের কথায়, ‘‘তাও ছেলের দাবি মেনে একটি ফোন কিনে দিয়েছিলেন শাকিবের বাবা।” ছেলের গ্রেফতারির কথা জানাতে গিয়ে সেলিম দ্য ইন্ডিয়ান এক্সপ্রেসকে বললেন, ‘‘শাকিব খুবই ছোট। তৃতীয় শ্রেণি পর্যন্ত পড়াশোনা করেছে সে। না বুঝেই এমন কাজ করেছে। কী ভাবে ছেলেটাকে জেল থেকে বের করব বুঝতে পারছি না।’’ তিনি আরও জানান, মাত্র কয়েক মাস আগে ফোনটি হাতে আসে শাকিবের। এখনও ঠিক মতো ব্যবহার করতে পারে না। তার ফোনে ওই ছবিগুলো এসেছিল, কিছু না বুঝে সে গুলোই অন্যদের পাঠিয়ে দেয় শাকিব।